California a εwᴐ US man mu nnipa bi ayε abεεfo honin (robᴐto) a εtumi di asεm, na ne din de DoNotPay. Nhwehwεmu nkyerε sε Josuah Browder a ᴐyε British fa ne America fa, a ᴐyε dwadini ne abεεfo mfidie mu dwumayεni na ᴐde baa afe 2015 mu. Botaeε a εmaa owura yi de baeε ne sε, mmerε bi a atwam mu no, na εboa amanfoᴐ ma wᴐko tia εka a wᴐde bᴐ wᴐn wᴐ mmeaeε bᴐne a wᴐde wᴐn ahyεn sie no ho. Mmerε rekᴐ anim no, adwumakuo no trεε ne dwumadie mu maa no kᴐduruu bεyε 100, a awaregyaeε mu nsεm, agyapadeε ho nsεm, ne sε ᴐreboa amanfoᴐ ama wᴐn nsa aka nnepa biara a aban no wᴐ de ma wᴐn a wᴐnnyε adwuma no ho nsεm nso ka ho. Ne dwumadie no ma obiara  kwan ma wᴐhan lᴐyani wᴐ berε a wᴐnam abεεfo kwan kumaa bi so.
Amanfoᴐ ani gyee wei ho yie, εsiane sε wᴐhunuu no sε mmerε bi a εdi wᴐn anim no, asεnnie bεtumi asesa, na adi mu, εsiane sε na ᴐreboa ᴐmanfoᴐ yie. Wei na nnansa yi ara mu, mmara adwumakuo bi de DoNotPay akᴐ mmara anim. Kwaadu a wᴐde rebᴐ no ne sε ᴐkwan a ᴐfa so di ne dwuma no nnyε mmara kwan so, afei mmara mu afutuo a ᴐde ma ᴐmanfoᴐ no nni mu koraa. Owura bi a wᴐfrε no Jonathon Faridian kyerε sε sεdeε abεεfo honim yi yε ne nneεma no nyε deε mmara foa soᴐ. Wᴐkyerε mu a, deε εdi kan, DoNotPay nyε lᴐyani, anaa mmara adwumakuo biara εsiane sε wamfa alᴐyafoᴐ nteteε biara mu enti ᴐnni abodin biara a εkyerε sε ᴐyε lᴐyani, na lᴐyani biara nhwε ne so ntenetene no.
Jonathon Faridian daa no adi sε, sεdeε ᴐman biara wᴐ kwan a wᴐfa so ne nneεma a ᴐhwehwε firi ne mmaranimfoᴐ hᴐ no, saa ara na California nso teε. Ↄkyerε sε mmaranimfoᴐ kuo no nnye obi a ᴐnni abodin anaa ahyεnsodeε krataa biara a εkyerε sε ᴐyε lᴐyani no nto mu koraa, nanso saa abεεfo honin yi kᴐ so ara yε adwuma ma ᴐmanfoᴐ pii wᴐ kwan a mmara nsa nni mu so.
Ԑno da nkyεn a, wᴐkyerε sε sε ᴐkᴐ asεnnie mu a, ᴐkeka nneεma bobᴐm, na ᴐnyε no sεdeε εsε, afei ᴐmfa anidie mma kᴐᴐto no. Wᴐkyerε sε obi a ᴐkᴐhanee DoNotPay sε ᴐnni n’asεm mma no, na ᴐkyerεε no sε ᴐnni fᴐ, kyerεε deε nti a ᴐnni fᴐ nyinaa anum asεm kyerε sε, wᴐkᴐduruu kᴐᴐto dan no mu a asεnnie no rekᴐ so no, abεεfo honin yi gyee mfomsoᴐ no too mu kyeεε sε εyε awuraa no mfomsoᴐ, danee asεm no ani koraa maa no dii fᴐ. Afei wᴐbᴐᴐ awuraa no ka $114.
Atwerεfoᴐ binom atwerε atia abεεfo mfidie mu nimdeε a wᴐde di dwuma wᴐ kᴐᴐto dan mu. Ԑbi kyerεε mu sε εnyε adeε a abεεfo ahonin biara bεtumi asi nnipa anan mu wᴐ kᴐᴐto dan mu wᴐ asεnnie mu da. Jonathon Faridian nso adwenkyerε mu no, ᴐhunu no sε sε wᴐde abεεfo mfidie mu nimdeε ka asεnnie ho a na sε wᴐyε no yie a, εbεboa yie, na εbεma obiara nsa aka atεntenenee wᴐ baabiara.
